Thornville-plaasaanval: Polisie op soek na drie verdagtesArgieffoto Die Thornville-polisie in KwaZulu-Natal is op soek na drie verdagtes in verband met ŉ plaasaanval waar ŉ 62-jarige vrou glo aangerand en verbrand is. Maroela Media het vanoggend berig die 62-jarige vrou is in ŉ kritieke toestand in die hospitaal nadat sy Vrydagoggend net ná middernag op ŉ plaas in die Thornville-omgewing in KwaZulu-Natal aangeval is. Kol. Jay Naicker, ŉ provinsiale woordvoerder van die polisie, het Vrydag aan Maroela Media gesê die vrou was besig om te slaap toe sy ŉ geraas by haar huis se agterdeur gehoor het. “Sy het gaan ondersoek instel en is deur drie mans oorweldig en met ŉ mes aangehou,” het Naicker gesê. “Die verdagtes het aangedring op kontant en het gedreig om haar dood te maak.” Die verdagtes het haar aangerand en met die vrou se voertuig van die toneel gevlug. Die voertuig is later verlate in Durban opgespoor. Die Thornville-polisie ondersoek onder andere ŉ saak van huisbraak. Die ondersoek duur voort. Chris Botha, ŉ woordvoerder van Netcare911, het Vrydag gesê die vrou het erge brandwonde opgedoen en is aangerand. “Sy is op die toneel gestabiliseer en na ŉ Netcare-hospitaal geneem vir verdere behandeling.”